CELEX: 32011D0225
Language: ro
Date: 2011-04-06 00:00:00
Title: 2011/225/UE: Decizia de punere în aplicare a Comisiei din 6 aprilie 2011 privind interdicția temporară de a introduce pe piața din Germania detergentul POR-ÇÖZ [notificată cu numărul C(2011) 2290]

8.4.2011   
            
            
               RO
            
            
               Jurnalul Oficial al Uniunii Europene
            
            
               L 94/29
            
         DECIZIA DE PUNERE ÎN APLICARE A COMISIEI
   din 6 aprilie 2011
   privind interdicția temporară de a introduce pe piața din Germania detergentul POR-ÇÖZ
   [notificată cu numărul C(2011) 2290]
   (2011/225/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 648/2004 al Parlamentului European și al Consiliului din 31 martie 2004 privind detergenții (1), în special articolul 15 și articolul 12 alineatul (2),
   având în vedere Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (2), în special articolul 5,
   întrucât:
   
               (1)
            
            
               La data de 29 octombrie 2010, Agenția Federală Germană de Mediu a notificat Comisia și celelalte state membre cu privire la interdicția temporară de a introduce pe piața germană produsul de curățare POR-ÇÖZ, care are un conținut de acid azotic egal sau mai mare de 20 %, din cauza riscurilor de coroziune și a emisiilor de vapori periculoși, degajate de acidul azotic (3).
            
         
               (2)
            
            
               De asemenea, autoritățile germane au informat Comisia cu privire la interdicția temporară privind produsul POR-ÇÖZ prin intermediul RAPEX (4), în temeiul articolului 12 din Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (5). S-a menționat faptul că un risc suplimentar era reprezentat de dispozitivele de închidere ale recipientelor POR-ÇÖZ, care nu erau îndeajuns de sigure pentru copii.
            
         
               (3)
            
            
               Produsul POR-ÇÖZ este fabricat în Turcia de către societatea înregistrată Levent Kimya și este importat în Germania de societatea Karakus Handels GmbH, cu sediul social la D-58638 Iserlohn.
            
         
               (4)
            
            
               POR-ÇÖZ conține 20-30 % acid azotic în soluție apoasă. Acidul azotic este clasificat ca fiind coroziv pentru piele, categoria 1, în temeiul Regulamentului (CE) nr. 1272/2008 al Parlamentului European și al Consiliului (6) privind clasificarea, etichetarea și ambalarea substanțelor și a amestecurilor.
            
         
               (5)
            
            
               POR-ÇÖZ este comercializat pentru public ca fiind un produs utilizat la îndepărtarea calcarului și a ruginii. Acesta este un amestec destinat curățării, fiind, prin urmare, considerat un detergent conform articolului 2 din regulament.
            
         
               (6)
            
            
               Având în vedere faptele prezentate în notificarea RAPEX din Germania, produsul POR-ÇÖZ nu este dotat cu sisteme corespunzătoare de închidere de siguranță pentru copii. În consecință, acesta nu respectă dispozițiile articolului 11 alineatul (1) din Regulamentul (CE) nr. 648/2004 coroborat cu articolul 9 paragraful 1.3 și cu anexa IV partea A din Directiva 1999/45/CE a Parlamentului European și a Consiliului (7) privind clasificarea, ambalarea și etichetarea preparatelor periculoase, neintrând sub incidența articolului 15 alineatul (1) din Regulamentul (CE) nr. 648/2004, care se aplică numai produselor care „respectă cerințele prezentului regulament”.
            
         
               (7)
            
            
               Germania a clarificat oral situația în cadrul reuniunii Grupului de lucru privind detergenții, care a avut loc la 14 decembrie 2010. Aceasta a explicat că pe piața germană au existat două produse cu marca POR-ÇÖZ. Produsul la care se face referire în notificarea adresată Comisiei la 29 octombrie 2010, importat de societatea Karakus Handels GmbH, a fost etichetat corect și dotat cu sisteme corespunzătoare de închidere de siguranță pentru copii. Al doilea produs POR-ÇÖZ, care provine de la același fabricant, a fost importat ilegal, pe canale necunoscute. A fost etichetat în limba turcă și nu a fost dotat cu sisteme corespunzătoare de închidere de siguranță pentru copii.
            
         
               (8)
            
            
               Prin scrisoarea din 22 decembrie 2010, Germania a confirmat faptul că produsul la care a făcut referire în notificarea sa din 29 octombrie 2010 (fabricat de societatea Levent Kimya și importat în Germania de societatea Karakus Handels GmbH) a respectat cerințele prevăzute în Regulamentul privind detergenții, în special pe acelea privind etichetarea și ambalarea, având o etichetă în limba germană și fiind dotat cu sisteme de închidere de siguranță pentru copii. Notificarea RAPEX nr. 1760/10 a fost modificată printr-o notificare revizuită, prezentată Comisiei la 16 decembrie 2010, în care se specifica faptul că interdicția nu era justificată de nerespectarea cerințelor legale, ci de riscurile mari ale produsului pentru sănătatea umană.
            
         
               (9)
            
            
               Ținând seama de aceste fapte, articolul 15 din Regulamentul (CE) nr. 648/2004 este aplicabil, dat fiind că produsul POR-ÇÖZ la care face referire notificarea germană este un detergent care respectă cerințele regulamentului menționat anterior.
            
         
               (10)
            
            
               Germania a furnizat motive care să justifice faptul că produsul POR-ÇÖZ constituie un risc pentru siguranța sau sănătatea oamenilor. Germania a raportat un caz de vătămare a unui copil datorat utilizării POR-ÇÖZ în Germania. Mai mult, între 1999 și 2010, centrele de toxicologie din Germania au înregistrat 134 de cazuri de vătămări grave datorate utilizării în gospodării a produselor de îndepărtare a calcarului și a ruginii care conțin acid azotic. În Belgia (singurul stat membru în care s-a găsit pe piață o versiune a produsului POR-ÇÖZ etichetat în Turcia), centrele de toxicologie au înregistrat trei cazuri de probleme respiratorii grave datorate utilizării profesionale a produselor de îndepărtare a calcarului cu un conținut de acid azotic de 30 %. Luând în considerare o evaluare a riscurilor pentru sănătate pe care le presupune utilizarea produselor de curățare cu un conținut de acid azotic de 20-30 %, Institutul german federal privind evaluarea riscurilor a recomandat la 28 septembrie 2010 ca produsele de curățare cu un conținut de acid azotic mai mare de 20 % să nu fie puse în vânzare pentru consumul publicului larg (8).
            
         
               (11)
            
            
               Comisia a consultat statele membre, atât prin intermediul unor chestionare distribuite la data de 15 noiembrie 2010, cât și în cadrul unei reuniuni a Grupului de lucru privind detergenții, care a avut loc la 14 decembrie 2010. Măsurile prevăzute în prezenta decizie sunt în conformitate cu opinia acestora, astfel cum a fost exprimată în avizul Comitetului din 14 martie 2011,
            
         ADOPTĂ PREZENTA DECIZIE:
   Articolul 1
   Republica Federală Germania își poate menține interdicția temporară privind introducerea pe piață a produsului de curățare POR-ÇÖZ care are un conținut de acid azotic egal sau mai mare de 20 %, timp de un an de la data adoptării prezentei decizii.
   Articolul 2
   Prezenta decizie se adresează statelor membre.
   
      Adoptată la Bruxelles, 6 aprilie 2011.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 104, 8.4.2004, p. 1.
   
      (2)  JO L 55, 28.2.2011, p. 13.
   
      (3)  Decizia Agenției Germane de Mediu (Umweltbundesamt) din 25 octombrie 2010 [Allgemeinverfügung zum vorläufigen Verbot des Inverkehrbringens des Reinigungsmittels Por Cöz nach § 14(2) des Wasch- und Reinigungsmittelgesetztes und §8(4) des Geräte- und Produktsicherheitsgesetztes, Bundesanzeiger Ausgabe Nr. 164 vom 28. Oktober 2010].
   
      (4)  Notificarea RAPEX nr. 1760/10.
   
      (5)  JO L 11, 15.1.2002, p. 4.
   
      (6)  JO L 353, 31.12.2008, p. 1.
   
      (7)  JO L 200, 30.7.1999, p. 1.
   
      (8)  Avizul BfR nr. 041/2010, 6.9.2010.